ธปท.ชวนเอกชนลงทุน-หวังพึ่งรัฐดันศก.ได้แค่15%
ธปท.วอนเอกชนเร่งลงทุนหมุนเศรษฐกิจ เตือนพึ่งรัฐไม่ได้
29 ต.ค. 2565

ธปท.วอนเอกชนเร่งลงทุนหมุนเศรษฐกิจ เตือนพึ่งรัฐไม่ได้
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวในการสัมมนาวิชาการประจำปีของ ธปท.สาขาภาคใต้ ว่า เศรษฐกิจไทยเหมือนคนป่วยเพิ่งออกจากห้องไอซียูเมื่อกลางปี 2557 เศรษฐกิจไทยในไตรมาส 3 ขยายตัว 0.6% ส่วนการลงทุนเอกชนเริ่มกลับมาเป็นบวกอีกครั้ง แต่การฟื้นตัวยังคงเปราะบาง
นายประสาร กล่าวว่า แม้ดอกเบี้ยที่อยู่ในระดับต่ำและการเร่งใช้จ่ายของภาครัฐซึ่งเป็นนโยบายด้านการกระตุ้นให้เกิดการบริโภค ซึ่งจะช่วยเศรษฐกิจได้บ้าง แต่จะหวังพึ่งการอัดฉีดจากภาครัฐทางเดียวคงไม่เพียงพอ เพราะการใช้จ่ายของภาครัฐมีสัดส่วนเพียงแค่ 15% ของผลิตภัณฑ์มวลรวมในประเทศ (จีดีพี) เท่านั้น หากจะให้เศรษฐกิจขยายตัว ต้องพึ่งพาการบริโภคและการลงทุนของภาคเอกชนด้วย ซึ่งจะมีเกิดขึ้นมากหรือน้อยขึ้นอยู่กับความเชื่อมั่น
“ผมไม่อยากให้ความสำคัญเพียงแค่เศรษฐกิจว่าเศรษฐกิจในปีหน้าจะโต 4% หรือ 5% เราควรให้ความสำคัญกับศักยภาพการเติบโตของประเทศใน 5-10 ปีข้างหน้าว่าจะเติบโตอย่างยั่งยืนอย่างไร” ผู้ว่า ธปท. กล่าว
สำหรับบทบาทของ ธปท.กับการปฏิรูประบบเศรษฐกิจ นายประสาร กล่าวว่า ธปท.จะเป็นเสาหลักที่ปูทางไปสู่การปฏิรูป 3 ด้าน คือ ดำเนินนโยบายการเงินที่ยืดหยุ่น ธปท.จะรักษาเสถียรภาพเพิ่มประสิทธิภาพด้านการเงิน และจะผลักดันการปฏิรูปด้านการกระตุ้นเศรษฐกิจ
“ธปท.มีเป้าหมายพัฒนาภาคการเงินให้แข็งแกร่ง และยังมีบทบาทด้านการพัฒนาเพื่อลดความเหลื่อมล้ำ พยายามช่วยเหลือให้กลุ่มเอสเอ็มอีและกลุ่มครัวเรือนที่มีหนี้สินมาก เข้าสู่บริการทางการเงินด้วยต้นทุนที่เหมาะสมควบคู่ไปกับการคุ้มครองอย่างเป็นระบบ และจะต้องยกระดับขีดความสามารถของประเทศ” นายประสาร กล่าว